Фэдэрыка Брыньёнэ

**Фэдэры́ка Брыньёнэ** (; 14 ліпеня 1990 году) — італьянская гарналыжніца, шматразовая чэмпіёнка сьвету, чэмпіёнка і прызэрка Алімпійскіх гульняў і пераможца Кубкаў сьвету ў агульным заліку. Выступае ва ўсіх дысцыплінах, але найбольшых посьпехаў дамаглася ў гіганцкім слаламе і супэргіганце. У 2020 годзе стала першай італьянкай, якая стала пераможцай Кубка сьвету. Ад італьянскіх журналістаў атрымала мянушку «Сьнежная тыгрыца» ().

## Кар’ера
У Кубку сьвету Брыньёнэ дэбютавала ў 2007 годзе, а ў лістападзе 2009 году ўпершыню трапіла ў тройку найлепшых на этапе Кубка сьвету ў гіганцкім слаламе. На зімовых Алімпійскіх гульнях 2010 году ў Ванкувэры была 18-й у гіганцкім слаламе. Першую перамогу здабыла ў веку 25 гадоў у кастрычніку 2015 году ў гіганцкім слаламе ў Зёльдэне. У сьнежні 2012 году спартоўка перанесла апэрацыю на правай шчыкалатцы па выдаленьні кісты, у выніку чаго прапусьціла астатнюю частку сэзону 2013 году. На зімовых Алімпійскіх гульнях 2014 году ў Сочы выступала ў трох дысцыплінах, але ў слаламе і гіганцкім слаламе ня здолела фінішаваць, а ў супэркамбінацыі была 11-й. Падчас фіналу Кубка сьвету 2017 году ў Аспэне Брыньёнэ была найлепшай з італьянак у гіганцкім слаламе, узяўшы першае месца, у той час як іншыя італьянкі, як то Сафія Годжа і Марта Басына, былі другой і трэцяй. На зімовых Алімпійскіх гульнях 2018 году здолела заваяваць бронзу ў гіганцкім слаламе, а таксама была шостай у супэргіганце, восьмай у камбінацыі і пятай у камандным першынстве. У сэзоне 2018—2019 гадоў узяла перамогу на двух этапах Кубка сьвету і заняла шостае месца ў агульным заліку.

У сэзоне 2019—2020 гадоў Брыньёнэ здолела выйграць агульны залік Кубка сьвету. Доўгі час лідэркай была амэрыканка Мікаэла Шыфрын, але яна прыпыніла свае выступы празь сьмерць бацькі ў пачатку лютага 2020 году, у выніку Брыньёнэ абышла Шыфрын на 153 пункты. Сакавіцкія старты ў Оры і Картыне-д’Ампэцца былі адмененыя праз пандэмію каранавіруса, а канчатковыя вынікі былі вызначаныя паводле бягучага стану на канец лютага. У сэзоне 2019—2020 гадоў гарналыжніца 11 разоў трапляла ў тройку найлепшых на этапах Кубка сьвету. Раней італьянка ані разу ня здолела трапіць на подыюм часьцей за шэсьць разоў на сэзон. Акрамя агульнага заліку спартоўка таксама перамагла ў заліках гіганцкага слалама і камбінацыі.

У сэзоне 2020—2021 гадоў яна выйграла толькі адзін этап Кубка сьвету і заняла сёмае месца ў агульным заліку, маючы 867 пунктаў. У заліку супэргіганта Брыньёнэ стала другой, саступіўшы толькі Ляры Гут-Бэграмі. 12 сьнежня 2021 году атлетка перамагла ў супэргіганце на этапе Кубка сьвету ў Санкт-Морыцы, такім чынам, сёмы сэзон запар яна брала як мінімум адну перамогу на этапах Кубка сьвету. На зімовых Алімпійскіх гульнях 2022 году ў Пэкіне Брыньёнэ 7 лютага здабыла срэбра ў гіганцкім слаламе. 11 лютага яна заняла сёмае месца ў супэргіганце, а 17 лютага стала ўладальніцай бронзавага мэдаля ў камбінацыі. Такім чынам, яна стала першай у гісторыі італьянкай, якая выйграла алімпійскі мэдаль у камбінацыі. У лютым 2023 году на чэмпіянаце сьвету ў Мэрыбэлі заваявала чэмпіёнскі тытул у камбінацыі, апярэдзіўшы паводле агульнага часу дзьвюх дысцыплінаў на 1,62 сэкунды Вэндзі Гольдэнэр. Брыньёнэ стала першай у гісторыі італьянкай, якая здабыла золата ў камбінацыі на чэмпіянатах сьвету. У супэргіганце яна была восьмай. У гіганцкім слаламе ўзяла срэбны мэдаль праз 12 гадоў пасьля срэбра ў гэтай дысцыпліне на чэмпіянаце сьвету ў Гарміш-Партэнкірхэне.

У лютым 2025 году на чэмпіянаце сьвету ў Заальбаху спартоўка стала ўладальніцай срэбнага мэдаля ў супэргіганце, саступіўшы толькі аўстрыйцы Штэфані Фэнір. 13 лютага выйграла залаты мэдаль у гіганцкім слаламе. 3 красавіка 2025 году атрымала падвойны пералом левай нагі на трасе гіганцкага слалама падчас чэмпіянату Італіі. У канцы лістапада таго ж году вярнулася да трэнаваньняў на сьнезе. У студзені 2026 году Брыньёнэ вярнулася да гонак Кубка сьвету. Пасьля гэтага брала ўдзел у зімовых Алімпійскіх гульнях 2026 году ў Міляне і Картына-д’Ампэцца, дзе заваявала залатыя мэдалі ў гіганцкім слаламе і супэргіганце.

## Крыніцы

## Вонкавыя спасылкі
* 

Катэгорыя:Італьянскія гарналыжніцы
Катэгорыя:Гарналыжнікі і гарналыжніцы на зімовых Алімпійскіх гульнях 2010 году
Катэгорыя:Гарналыжнікі і гарналыжніцы на зімовых Алімпійскіх гульнях 2014 году
Катэгорыя:Гарналыжнікі і гарналыжніцы на зімовых Алімпійскіх гульнях 2018 году
Катэгорыя:Прызэры зімовых Алімпійскіх гульняў 2018 году
Катэгорыя:Гарналыжнікі і гарналыжніцы на зімовых Алімпійскіх гульнях 2022 году
Катэгорыя:Прызэры зімовых Алімпійскіх гульняў 2022 году
Катэгорыя:Гарналыжнікі і гарналыжніцы на зімовых Алімпійскіх гульнях 2026 году
Катэгорыя:Чэмпіёны зімовых Алімпійскіх гульняў 2026 году